ÍAV hefur framkvæmdir við fyrstu verksmiðju CRI við Svartsengi ÍAV hefur framkvæmdir við fyrstu verksmiðju CRI við Svartsengi Þrívíddarmynd af verksmiðju Carbon Recycling ( til vinstri ) sem framleiða mun vistvænt eldsneyti fyrir bíla úr koltvísýringsútblæstri , rafmagni og vatni frá orkuveri HS Orku í Svartsengi . Verksmiðjan verður opnuð vorið 2011 . Gufa frá orkuverinu sést í bakgrunni . Mynd : Arkís / CRI . Frá undirritun samninga . Til hægri Magnús Magnússon , CRI og Sigurður Sigurðsson ÍAV . ÍAV og íslenska hátæknifyrirtækið Carbon Recycling International ( CRI ) hafa undirritað samning um byggingu fyrstu verksmiðju sinnar tegundar í heiminum sem framleiðir vistvænt eldsneyti fyrir almennan markað úr koltvísýringsútblæstri . ÍAV mun reisa verksmiðjuna á lóð við jarðvarmaorkuver HS Orku við Svartsengi á Reykjanesi . Framkvæmdir við verksmiðjubygginguna eru nú hafnar og er áætlað að verksmiðjan verði komin í gagnið vorið 2011 . Verksmiðjan notar raforku og koltvísýring úr gufu frá jarðvarmaverinu til að framleiða vistvænt eldsneyti fyrir bíla . Þessi framleiðslutækni var þróuð af CRI og er vernduð með einkaleyfi . Fullbyggð verður framleiðslugeta verksmiðjunnar allt að 5 milljónir lítra af endurnýjanlegu metanóli á ári . Eldsneytið fer fyrst á innlendan markað . Endurnýjanlegu metanóli er hægt að blanda í bensín eða lífrænan dísil til þess að framleiða vistvænt eldsneyti án þess að breyta þurfi bílvélum eða dreifingu og flutningsmáta eldsneytis . Endurnýjanlegt metanól eykur oktantölu bensíns og veldur hreinni bruna . Kostir eldsneytisins eru minni mengun , betri eldsneytisnýting auk þess sem nú verður hægt að framleiða eldsneyti fyrir íslenska bíla úr innlendri raforku , koltvísýringsmengun og vatni . Loftgæði aukast , útblástur bifreiða minnkar og minna verður flutt inn af olíu . Með tækni CRI opnast sá möguleiki að landið verið í framtíðinni hreinn útflytjandi bifreiðaeldsneytis úr íslenskri raforku . „ Ég hlakka til að vinna með ÍAV að þessu verkefni . ÍAV leggur fram mikla færni , þekkingu og áhuga á þessu verkefni ásamt reynslu og áherslu á verkgæði . Verksmiðjan er stórt skref fram á við . Hún mun auka loftgæði við Grindavík og fjölbreytni verkefna á svæðinu og framleiðslu innanlands , “ sagði KC Tran , forstjóri Carbon Recycling International . „ Við fögnum því að vinna með CRI , sem er mjög framsækið frumkvöðla - og tæknifyrirtæki á sviði hreinna orkugjafa . Það er okkur einnig ánægja að taka þátt í að setja saman fyrstu verksmiðju sinnar tegundar í heiminum til framleiðslu á vistvænu eldsneyti , byggða á íslenskri tækni , “ sagði Karl Þráinsson forstjóri ÍAV .